b"\n_START_ARTICLE_\nSent\xc3\xa8ncia arbitral de Baiona\n_START_SECTION_\nEl context de la guerra\n_START_PARAGRAPH_\nDespr\xc3\xa9s d'anys de tensions entre les autoritats catalanes i Joan II, la fugida de la reina Joana Enr\xc3\xadquez i el seu fill Ferran de Barcelona el mar\xc3\xa7 del 1462 va precipitar l'inici ineludible de la Guerra civil catalana. Quan les autoritats catalanes destronaren Joan el Sense Fe van decantar-se finalment per entronitzar Enric IV de Castella com a sobir\xc3\xa0 de Catalunya. Aquesta decisi\xc3\xb3 canviava la tradicional situaci\xc3\xb3 geopol\xc3\xadtica al sud dels Pirineus, cosa que va inquietar el regne de Fran\xc3\xa7a regit per Llu\xc3\xads XI: precisament per destensar les relacions entre Castella i Fran\xc3\xa7a es va acordar promulgar la Sent\xc3\xa8ncia arbitral de Baiona.\n_START_SECTION_\nLa sent\xc3\xa8ncia\n_START_PARAGRAPH_\nLa sent\xc3\xa8ncia arbitral de Llu\xc3\xads XI fou pactada i promulgada a Baiona el 23 d'abril de 1463. Enric IV de Castella havia de tornar les places fortes que havia enva\xc3\xaft als regnes de Navarra, Arag\xc3\xb3 i Val\xc3\xa8ncia, i tamb\xc3\xa9 havia de retornar-li la sobirania sobre el Principat de Catalunya (i la ciutat de Barcelona). En canvi, Joan II d'Arag\xc3\xb3 havia de renunciar a les rendes que tenia a Castella com a Trast\xc3\xa0mara i entregar la pla\xc3\xa7a navarresa de Lizarra._NEWLINE_A m\xc3\xa9s a m\xc3\xa9s, una de les cl\xc3\xa0usules establia que si en els propers tres mesos Catalunya se sotmetia de nou a l'obedi\xc3\xa8ncia de Joan II, aquest tornaria a l'statu quo anterior a la guerra: acataria de nou les lleis del pa\xc3\xads, ratificaria altre cop la Conc\xc3\xb2rdia de Vilafranca i atorgaria un perd\xc3\xb3 general per pacificar la situaci\xc3\xb3.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nTot i que cap dels dos monarques va quedar content d'aquella sent\xc3\xa8ncia, en els dos mesos seg\xc3\xbcents Enric IV va descartar l'opci\xc3\xb3 d'esdevenir el rei dels catalans. La sent\xc3\xa8ncia tamb\xc3\xa9 tingu\xc3\xa9 l'efecte de deixar a\xc3\xafllada Catalunya del concert internacional entre les cancelleries europees i la q\xc3\xbcesti\xc3\xb3 va quedar relegada a una escala regional._NEWLINE_En tercer lloc, va augmentar la influ\xc3\xa8ncia hisp\xc3\xa0nica de Llu\xc3\xads XI de Fran\xc3\xa7a."